19 ביולי 2010

**לראשונה: חוק חדש יחייב את חברות התחבורה הציבורית לספק מידע אחיד ומרוכז לנוסעים במסגרת מרכז מידע חדש שיוקם ויופעל על-ידי משרד התחבורה**

**חוק מוקד מידע לתחבורה הציבורית אושר על ידי וועדת הכלכלה ויעלה לקריאה ראשונה ביום ד' הקרוב. בעקבות הצעת החוק החדשה של חברי הכנסת יריב לוין (ליכוד), שלי יחימוביץ' (העבודה) ונחמן שי (קדימה), ביוזמת ארגון "תחבורה היום ומחר" – הארגון הישראלי לתחבורה בת-קיימא, ידרשו לראשונה החברות המפעילות את קווי התחבורה הציבורית להעביר מידע שוטף ומפורט לגבי קווי השירות שהן מפעילות למרכז מידע ארצי מאוחד, שיאפשר לנוסע לקבל מענה פשוט וזמין באמצעות שיחת טלפון אחד או כניסה לאתר אחד. כמו כן, הן תדרשנה להציב שילוט בהיר ומפורט בכל תחנות השירות ולעדכנו באופן תדיר. בנוסף, מוצע בחוק להתקין שלטי מידע אלקטרוניים בתחנות התחבורה הציבורית ברחבי המדינה, בקצב של מאתיים שלטים חדשים בשנה.**

בשנים האחרונות חלה עלייה משמעותית במספר חברות התחבורה הציבורית המפעילות את קווי האוטובוסים בישראל. עם כניסתן של חברות אלה לשוק התחבורה הציבורית בישראל, לא חויבו בסטנדרטים אחידים ומספקים של העברת מידע לנוסע. עד כה, נדרש הנוסע לקבל מידע מגורמים רבים לצורך תכנון הנסיעה, לפעמים גם כשבנסיעה בודדת. מצב זה גורם לטרחה רבה לנוסע, שלעתים קרובות מעדיף לוותר על התחבורה הציבורית ולעבור לשימוש ברכב הפרטי. מצב זה מעודד את השימוש ברכב הפרטי גם לנסיעות שניתן היה לבצע בקלות בתחבורה הציבורית, ומביא לעליית הגודש והפקקים בכבישים, שפוגעים בסופו של דבר בכל הנוסעים, גם בתחבורה הפרטית וגם בתחבורה הציבורית, ומביא לעלייה בזיהום האוויר ואובדן שעות עבודה ופנאי.

**הצעת החוק תביא לשיפור המידע הניתן לגבי התחבורה הציבורית, תקל עליהם לתכנן את נסיעתם, תביא לשיפור השירות הניתן להם, ותתרום לחסכון משמעותי בזמן ובנסיעות.**

נוסח החוק העומד להצבעה גובש בשיתוף פעולה עם משרד התחבורה ומשרד האוצר ותואמת את החלטת הממשלה בנושא מיום 12.08.07. שמו המלא של החוק: "הצעת חוק לתיקון פקודת התעבורה (מסירת מידע ביחס לשירותי התחבורה הציבורית), של חברי הכנסת יריב לוין, שלי יחימוביץ' ונחמן שי".

**תמר קינן, מנכ"ל ארגון תחבורה היום ומחר, ארגון שהיה שותף בהכנת הצעת החוק, אמרה כי מדובר בהצעת חוק שתביא לקפיצת מדרגה בשיפור השירות הניתן למשתמשי התחבורה הציבורית בישראל, וכתוצאה מכך לקידום התחבורה הציבורית ולעידוד השימוש בה.**

לפרטים נוספים: תמר 052-8974583 מיה 050-3999563